Albert Pullerits

Albert Pullerits (19. jaanuar 1892, (teistel andmetel 20. jaanuarStatistikaameti veebileht, täiendav tekst.) Viljandimaa – 18. oktoober 1967 Sennestadt, Saksamaa) oli eesti statistik, Riigi Statistika Keskbüroo direktor.
pisi|Albert Pulleritsu autogramm Riigi Statistika Keskbüroo väljaandel "Eesti arvudes. 1934. a. rahvaloenduse mälestuseks. Tallinn 1934"
 Elulugu 
Albert Pullerits sündis Viljandimaal Holstre vallas Puide talus, tema isa oli Pulleritsu algkooli juhataja. Keskhariduse omandas ta Pärnu gümnaasiumis, misjärel õppis 1911–1915 Peterburi Põllumajandusinstituudi kõrgematel põllumajanduskursustel. 1915–1917 teenis ta Venemaa keisririigi sõjaväes ning seejärel töötas mitmel ametikohal Kubanimaal. 1921 rahuldati Pulleritsu opteerumispalve ning jaanuaris jõudis ta koos perega Eestisse.

1. märtsil 1921 sai Albert Pulleritsust Eesti Vabariigi Statistika Keskbüroo juhataja kohusetäitja, alates 25. augustist juhataja. 7. septembril 1927 nimetati juhataja ümber Riigi Statistika Keskbüroo direktoriks.

A. Pulleritsu juhtimisel koondati seni eri asutuste tehtud statistika ühe riikliku statistikaasutuse alla, kes hakkas seda kas ise koostama või – riigi seisukohalt vähem tähtsate andmete korral – valvas teistes asutustes tehtavate statistikatööde järele.

1922. aastal alustas A. Pulleritsu algatusel ilmumist kuukiri Eesti Statistika. 1939. aastani avaldati 10–12 numbrit aastas (1926. aastal erandina 16 numbrit), 1940. aastal 6, 1942. aastal 10 ja 1943. aastal 5 numbrit. Uuesti ilmus kuukiri alles aastatel 1992–2008 (2009 muudeti see kvartalikirjaks). 1925 ja 1928 ilmus ka kolm statistilist albumit. Algul kirjutas A. Pullerits ka ise artikleid, hiljem piirdus ta Eestit tutvustavate raamatute toimetamise ja korraldustööga.

1926 sai Albert Pullerits esimese eestlasena Rahvusvahelise Statistika Instituudi (International Statistical Institute) liikmeks. 1928 valiti ta Ungari Statistika Seltsi auliikmeks, 1932 Rahvusvahelise Administratiivteaduste Instituudi liikmeks ja 1936 Ameerika Ökonomeetria Seltsi liikmeks.

A. Pullerits inspireeris ka Konjunktuuriinstituudi loomist. 1930 kinnitati ta Põllumajandusliku Konjunktuurbüroo juhatuse esimeheks. 1930–1934 oli A. Pullerits konjunktuurbüroo sariväljaande Põllumajandusturg vastutav toimetaja. 30. mail 1934 määrati ta Konjunktuurinstituudi direktoriksRahvusarhiiv.

14. augustil 1932 kaotas Albert Pullerits jahiõnnetusel parema käe A. Pullerits kaotas jahiretkel käe. Vaba Maa, 17. august 1932, nr 192, lk 5..

Albert Pullerits töötas Riigi Statistika Keskbüroo direktorina, kuni nõukogude võim selle sulges. 21. septembrist 20. novembrini 1941 oli ta Tallinna Linna Statistikabüroo direktor ning 1. septembrist 1941 kuni 1944. aasta septembrini Eesti Omavalitsuse Eesti Statistika Valitsuse direktor.

1944 põgenes A. Pullerits koos abikaasaga Saksamaale, kus juba elas nende tütar oma perega. Aastail 1956–1958 oli ta Eesti Ühiskonna Saksa Liiduvabariigis esimeesEesti Ühiskond Saksa Liitvabariigis. Rahvuslik Kontakt, 1986, nr 3, lk 32.. Tema naine kolis koos tütre perega USA-sse, Albert Pullerits ise jäi aga Saksamaale, kus suri 1967. aastal. Ta on maetud Sennestadti sõjapõgenike kalmistule, täpne hauakoht on teadmata.

Vaata ka
Albert Pulleritsu preemia

Viited

Kirjandus
 T. Kollo 2006. "Eesti riigistatistika rajaja Albert Pullerits". – Eesti piirkondlik areng. Eesti Statistikaseltsi teabevihik nr 17, lk 107–113.

Välislingid

Albert Pullerits Statistikaameti veebilehel

Kategooria:Eesti statistikud
Kategooria:Eesti majandusteadlased
Kategooria:Riigikantselei koosseis
Kategooria:Kaitseliidu Tallinna maleva liikmed
Kategooria:Eestlased Saksamaal
Kategooria:Sündinud 1892
Kategooria:Surnud 1967